લોકસભા,વિધાનસભા સહિત સ્થાનિક સ્વરાજ્યની ચૂંટણીઓ માટે મતદાર યાદી,ઓળખકાર્ડ,મતદાર જાગૃતિ સહિત વિવિધ પ્રકારની કામગીરી માટે શિક્ષકોની નિમણૂકો કરવામાં આવતી હોય છે. જેમાં ચાર વર્ષ માટે બૂથ લેવલ ઓફિસરની નિમણૂક માટે ગણિત,વિજ્ઞાન અને અંગ્રેજી વિષયના શિક્ષકોની નિમણૂક નહિ કરવા માટે 2017માં થયેલા આદેશોની અવગણના કરીને વડોદરા શહેરમાં 150 જેટલા શિક્ષકોને બીએલઓની કામગીરી સોંપવામાં આવતાં શિક્ષક સંઘો દ્વારા વિરોધ નોંધાવવામાં આવ્યો છે. માધ્યમિક શિક્ષક સંઘના પ્રમુખ કિરણ પટેલ તથા ઉચ્ચતર માધ્યમિક સંઘના મંત્રી ધમેન્દ્ર જોશીએ કરેલી રજૂઆતમાં જણાવ્યું હતું કે મહત્ત્વના વિષયોના શિક્ષકોને બીએલઓની કામગીરી સોંપવાના કારણે વિદ્યાર્થીઓના શૈક્ષણિક કાર્ય પર અસર પહોંચશે. ચૂંટણી અધિકારી દ્વારા આડેધડ રીતે કરાયેલા આદેશો કરવામાં આવ્યા છે. જેથી ગ્રાન્ટેડ શાળાઓના બાળકોને વિપરિત અસર થાય છે.